Návrh na zmeny v Zozname zdravotníckych zariadení zahrnutých
do 2. etapy privatizácie a v Zozname zdravotníckych zariadení
nezahrnutých do privatizácie.(Realizácia uznesenia
 NR SR č. 1757 z 29. novembra 2001)

     Vláda SR dňa 20. júna 2001 uznesením č. 577 k Návrhu 2. etapy privatizácie zdravotníckych zariadení schválila v bode A.1. návrh 2. etapy privatizácie zdravotníckych zariadení s pripomienkami, prijatými na rokovaní vlády a v bode A.2. zoznam zdravotníckych zariadení zahrnutých do privatizácie uvedených v prílohe č. 1 predloženého materiálu a zoznam zdravotníckych zariadení nezahrnutých do privatizácie uvedených v prílohe č. 2 predloženého materiálu.
      Súčasne poverila predsedu vlády predložiť zoznamy zdravotníckych zariadení schválené v bode A.2 tohto uznesenia predsedovi Národnej rady SR na prerokovanie v Národnej rade SR a ministra zdravotníctva odôvodniť zoznamy v Národnej rade SR. Ministerke pre správu a privatizáciu národného majetku a ministrovi zdravotníctva uložila realizovať privatizáciu zdravotníckych zariadení zahrnutých do privatizácie podľa prílohy č. 1 predloženého materiálu.
       V súlade so spomínaným uznesením vlády SR boli zoznamy predložené na prerokovanie NR SR. 
       NR SR na svojom rokovaní dňa 29. novembra 2001 uznesením č. 1757 (príloha č.1) vzala na vedomie Zoznam zdravotníckych zariadení zahrnutých do 2. etapy privatizácie a Zoznam zdravotníckych zariadení nezahrnutých do 2. etapy privatizácie (tlač 1086) s týmito pripomienkami:
       1. Zaradiť do Zoznamu zdravotníckych zariadení zahrnutých do 2. etapy privatizácie:      
•	Nemocnicu s poliklinikou Moldava nad Bodvou (t.č. po optimalizácii siete zdravotníckych zariadení v SR už len Poliklinika Moldava nad Bodvou).
•	Nemocnicu s poliklinikou Košice – okolie, Biela 2 (t.č. po optimalizácii siete zdravotníckych zariadení v SR už len Poliklinika Košice – okolie, Biela 2). 
•	Mestskú polikliniku Prievidza, Pauleho 1

2. Zaradiť do Zoznamu zdravotníckych zariadení nezahrnutých do 2. etapy
privatizácie:
•	LDCH Štiavnička - Ružomberok
•	Slovthermae š.p., Radlinského 13, Bratislava

      V bode B. uznesenia NR SR žiada vládu Slovenskej republiky

1.	zabezpečiť 2. etapu privatizácie zdravotníckych zariadení v súlade s uvedenými 
pripomienkami,
                
2.	prehodnotiť spôsob ocenenia a úhrady kúpnej ceny privatizovaných 
zdravotníckych zariadení.

 - 2 -

     Pripomienky NR SR na vykonanie zmien v zoznamoch zdravotníckych zariadení sú v súlade s Koncepciou transformácie a privatizácie v zdravotníctve, až na vyňatie z privatizácie Slovthermae š.p., Bratislava. V súčasných podmienkach prakticky celé slovenské kúpeľníctvo je prevádzkované ako neštátne. Preto niet dôvodu, aby práve Slovthermae, š.p. zostal štátny, keď v predchádzajúcom období mohli byť sprivatizované kúpele oveľa väčšieho významu, ako sú kúpeľné domy v Dudinciach, patriace tomuto podniku.
     Pri spracovaní návrhu 2. etapy privatizácie MZ SR vychádzalo z doterajších skúsenosti s priebehom privatizácie zdravotníckych zariadení, z podnetov a stanovísk, ktoré boli získané v súvislosti s prípravou 1. etapy privatizácie, ako aj návrhov riaditeľov zdravotníckych zariadení.
     Do 2. etapy privatizácie Ministerstvo zdravotníctva SR navrhlo zaradiť nasledovné druhy zdravotníckych zariadení:

1)	Zdravotné strediská.
2)	Polikliniky.
3)	Niektoré odborné liečebné ústavy.
4)	Niektoré liečebne pre dlhodobo chorých.
5)	Detské ozdravovne a sanatóriá.
6)	Prírodné liečebné kúpele.
7)	Verejné lekárne.

     Zdravotnícke zariadenia, ktoré tvoria funkčný celok, napr. poliklinika alebo zdravotné strediská, detské sanatóriá a lekárne navrhlo privatizovať ako samostatné výstupné jednotky.
     Samostatným výstupom NsP podľa tohto môže byť aj časť polikliniky v tom prípade, ak je umiestnená v osobitnom objekte mimo areálu NsP a jej činnosť nesúvisí priamo s činnosťou NsP (konzília, SVaLZ a pod.) a ambulancie, prípadne lekárne sú prenajaté neštátnym lekárom a farmaceutom. Samostatným výstupom môže byť aj oddeliteľná časť zdravotníckeho zariadenia.
     Do 2. etapy privatizácie boli navrhnuté funkčné celky, ktoré aj po privatizácii budú zabezpečovať zdravotnú starostlivosť. Zoznam zdravotníckych zariadení navrhnutých do 2. etapy privatizácie bol uvedený v prílohe č. 1. V záujme získania čo najpresnejších údajov bola vykonaná aktualizácia údajov v prílohe č. 1 s upresnením účtovnej hodnoty, ako aj s uvedením ich personálneho vybavenia podľa jednotlivých profesií. Výška trhovej hodnoty odborných liečebných ústavov a kúpeľov je uvedená v základných privatizačných projektoch.
     Zoznam zdravotníckych zariadení nezahrnutých do privatizácie bol uvedených prílohe č. 2.
     Vychádzajúc z uvedených skutočností MZ SR odporúča vykonať zmeny v zoznamoch podľa pripomienok NR SR uvedených v bode A.1 a z bodu A.2 uznesenia NR SR č. 1757 zo dňa 29. novembra 2001 nasledovne: odporúča zaradiť do Zoznamu zdravotníckych zaradení nezahrnutých do 2. etapy privatizácie len LDCH Štiavnička – Ružomberok a odporúča zaradiť do Zoznamu zdravotníckych zariadení zahrnutých do privatizácie Polikliniku Moldava nad Bodvou, Polikliniku Košice – okolie, Biela 2 a Mestskú polikliniku Prievidza, Pauleho 1. 
     Slovthermae š.p., Radlinského 13, Bratislava MZ SR odporúča ponechať v Zozname zdravotníckych zariadení zahrnutých do 2. etapy privatizácie. Tento návrh podporuje aj Ministerstvo pre správu a privatizáciu národného majetku SR.

- 3 -

     Materiál, ktorý bol predmetom rokovania vlády SR dňa 20. júna 2001, bol predtým prerokovaný 12.03.2001 v odvetvovej Rade hospodárskej a sociálnej dohody, dňa 26.03.2001 a dňa 28.05.2001 v Porade ekonomických ministrov vlády SR, a 12. apríla 2001 v Rade hospodárskej a sociálnej dohody.

     Pripomienky zo spomínaných rokovaní boli do materiálu zapracované.

     Zo záznamu z rokovania Porady ekonomických ministrov vlády SR dňa 26.03.2001 vyplynula úloha pri dopracovaní materiálu uplatniť diferencovaný postup privatizácie a diferencovaný prístup pri predaji nezdravotníckym pracovníkom. Na základe tohto záveru bol do materiálu tento prístup zapracovaný a materiál predložený na opakované prerokovanie v Porade ekonomických ministrov vlády SR, ktoré sa uskutočnilo 28. mája 2001.
   Po týchto rokovaniach a na základe pripomienkového konania MZ SR navrhlo, aby obvodné zdravotné strediská a malé zdravotnícke zariadenia boli privatizované takým istým spôsobom ako doposiaľ, t.j. v prevažnej väčšine formou priameho predaja, jednorázovou platbou.
    Pri priamom predaji sa podobne ako v 1. etape privatizácie zdravotníckych zariadení, budú uskutočňovať výberové konania zo známych záujemcov o privatizáciu.
     U väčších zdravotníckych zariadení ako polikliniky, bolo navrhnuté uprednostniť bezodplatný prevod na obec s podmienkou udelenia licencií poskytovateľom zdravotnej starostlivosti. Odborné liečebné ústavy a kúpele navrhlo MZ SR privatizovať s uplatnením trhovej hodnoty, prípadnej aj so zainteresovaním podnikateľských subjektov, jednorázovou platbou.
     Trhová hodnota týchto zdravotníckych zariadení je uvedená v základných privatizačných projektoch.
     Ministerstvo zdravotníctva SR trvá na tom, aby jedným z rozhodujúcich kritérií na výber nadobúdateľa zdravotníckeho zariadenia pri rešpektovaní všetkých metód privatizácie podľa zákona č. 92/1991 Zb., bolo garantované, že odbornosť a kvalita poskytovanej zdravotnej starostlivosti bude zachovaná, alebo vyššia ako doposiaľ, bez rozširovania siete a kapacity zdravotníckych zariadení.
     V súčasnosti už prebieha 2. etapa privatizácie zdravotníckych zariadení v súlade so znením zákona č. 92/1991 Zb. o podmienkach prevodu majetku štátu na iné osoby v znení neskorších predpisov.
     Na základe bodu B.2. uznesenia NR SR číslo 1757 zo dňa 29. novembra 2001  Ministerstvo zdravotníctva zhodnotilo spôsob posúdenia a úhrady kúpnej ceny privatizovaných zdravotníckych zariadení a konštatuje, že doterajší postup je v súlade s Koncepciou transformácie  a privatizácie zdravotníckych zariadení.
     Tento proces je už v štádiu posudzovania základných privatizačných projektov a výberu nadobúdateľa jednotlivých zdravotníckych zariadení.

- 4 -

     Vychádzajúc z uvedenej skutočnosti, ekonomickej situácie v zdravotníctve, zadĺženosti zdravotníckych zariadení a zámeru na zlepšenie kvality poskytovanej zdravotnej starostlivosti v privatizovaných zdravotníckych zariadeniach MZ SR neodporúča meniť a prehodnocovať spôsob ocenenia a úhrady kúpnej ceny privatizovaných zdravotníckych zariadení tak, ako je uvedené v bode B.2. uznesenia NR SR č. 1757 zo dňa 29. novembra 2001.